KOMMISSIONENS AFGØRELSE af 20. marts 1995 om afslutning af antidumpingproceduren vedrørende importen af farvefjernsynsmodtagere med oprindelse i Tyrkiet (95/92/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 2423/88 af 11. juli 1988 om beskyttelse mod dumpingimport eller subsidieret import fra lande, der ikke er medlemmer af Det Europæiske Økonomiske Fællesskab (1), senest ændret ved forordning (EF) nr. 522/94 (2), særlig artikel 9,

efter konsultation i Det Rådgivende Udvalg, og

ud fra følgende betragtninger:

A. PROCEDURE

(1) I november 1992 offentliggjorde Kommissionen en meddelelse i De Europæiske Fællesskabers Tidende (3), om indledning af en antidumpingprocedure vedrørende importen til Fællesskabet af farvefjernsynsmodtagere, der eksporteredes fra eller havde oprindelse i Den Kinesiske Folkerepublik, Republikken Korea, Malaysia, Singapore, Thailand og Tyrkiet, hvorefter den iværksatte en undersøgelse.

Proceduren indledtes på grundlag af en klage, som SCAN (Society of Coherent Anti-dumping Norms) indgav på vegne af producenter, hvis samlede produktion af farvefjernsynsmodtagere angiveligt udgjorde en væsentlig del af produktionen i Fællesskabet af disse fjernsynsmodtagere.

Klagen indeholdt beviser for, at der fandt dumping sted af den pågældende vare med oprindelse i eller eksporteret fra ovennævnte lande, og at der forvoldtes væsentlig skade som følge heraf, hvilket ansås for tilstrækkeligt til at begrunde indledningen af en procedure vedrørende disse lande.

(2) Kommissionen underrettede officielt de producenter, eksportører og importører, som den vidste var berørt af sagen, samt repræsentanterne for eksportlandene og klageren og gav de pågældende parter lejlighed til at tilkendegive deres synspunkter skriftligt og til at anmode om at blive hørt.

(3) Dumpingundersøgelsen omfattede perioden fra den 1. juli 1991 til den 30. juni 1992.

(4) Flere parter indbefattet de tyrkiske myndigheder tilkendegav deres synspunkter skriftligt, og alle anmodninger om at blive hørt blev imødekommet.

(5) Kommissionen indhentede og efterprøvede alle oplysninger, som den anså for nødvendige for at træffe foreløbig afgørelse om dumping og skade.

B. FORELØBIG AFGØRELSE VEDRØRENDE TYRKIET

(6) Ved forordning (EF) nr. 2376/94 (4) indførte Kommissionen en midlertidig antidumpingtold på importen til Fællesskabet af farvefjernsynsmodtagere med oprindelse i alle ovennævnte lande med undtagelse af Tyrkiet. På det pågældende tidspunkt blev det foreløbigt fastslået, at der forelå utilstrækkelige oplysninger til at indføre midlertidige foranstaltninger mod Tyrkiet. Begrundelserne herfor anførtes i betragtning 31, 93, 98, 99 og 139 i ovennævnte forordning.

C. EFTERFØLGENDE PROCEDURE

(7) Der er ikke siden indførelsen af de midlertidige foranstaltninger fremlagt nye beviser eller fremført nye argumenter, der kan berettige en ændring af Kommissionens holdning.

D. AFSLUTNING AF PROCEDUREN FOR TYRKIETS VEDKOMMENDE

(8) Kommissionen er følgelig af den opfattelse, at proceduren vedrørende importen af farvefjernsynsmodtagere med oprindelse i Tyrkiet bør afsluttes.

(9) De klagende parter og andre interesserede parter blev underrettet om, at Kommissionen havde til hensigt at afslutte proceduren vedrørende importen af farvefjernsynsmodtagere med oprindelse i Tyrkiet, og denne fremgangsmåde blev ikke anfægtet.

(10) Der blev ikke gjort indsigelse i Det Rådgivende Udvalg mod afslutningen af proceduren vedrørende importen af farvefjernsynsmodtagere med oprindelse i Tyrkiet -

TRUFFET FØLGENDE AFGØRELSE:

Eneste artikel

Antidumpingproceduren vedrørende importen af farvefjernsynsmodtagere med oprindelse i Tyrkiet og henhørende under KN-kode ex 8528 10 52, 8528 10 54, 8528 10 56, 8528 10 58, ex 8528 10 62, 8528 10 66, 8528 10 72 og 8528 10 76 afsluttes.

Udfærdiget i Bruxelles, den 20. marts 1995.

På Kommissionens vegne

Leon BRITTAN

Næstformand

(1) EFT nr. L 209 af 2. 8. 1988, s. 1.

(2) EFT nr. L 66 af 10. 3. 1994, s. 10.

(3) EFT nr. C 307 af 25. 11. 1992, s. 4.

(4) EFT nr. L 255 af 1. 10. 1994, s. 50.